# Spitalul Clinic de Pneumoftiziologie „Leon Daniello” Cluj-Napoca

Spitalul are în structură 230 de paturi, din care:

* **Trei secţii clinice de Pneumologie** cu 140 de paturi, din care 10 paturi TBC.
* **O secție clinică de Chirurgie Toracică** cu 30 de paturi, din care 5 paturi compartiment ATI, singura secție de profil din Centrul Universitar Cluj. Secția asigură asistență medicală curativă pentru pacienții cu tumori maligne și benigne, pneumotorax, traumatisme toracice, etc, asigurând prin linia de gardă permanența în acest domeniu și colaborând cu Unitatea de Primiri Urgențe (UPU) a Spitalului Clinic Județean Cluj.
* În data de 21 noiembrie 2012 s-a semnat PROTOCUL DE COLABORARE cu Spitalul Clinic Judeţean de Urgență Cluj-Napoca, pentru înființarea Unității Funcționale Regionale de Urgență Cluj, pentru asigurarea asistenței medicale de urgență și terapie intensivă în chirurgie toracică din cadrul Spitalului Clinic de Pneumoftiziologie Leon Daniello Cluj.
* **O secție de Pneumologie –TBC** cu 60 de paturi TBC (situată în comuna Săvădisla, la 25 km de Cluj).

**Laborator Clinic de Analize Medicale**, cu compartimentele de Hematologie, Biochimie, Micologie, Bacteriologia Non-Tuberculoasă, Citologie, Bacteriologia Tuberculozei, Genetica tuberculozei. Performanţele laboratorului au fost apreciate de către experţii Organizatiei Mondiale a Sănătății care ne-au vizitat începând cu anul 1995. Rezultatele excelente au recomandat Laboratorul pentru numirea ca Laborator Național de Referință pentru micobacterii (OMS 733/1997; OMS 91/2002; HG 292/2007). Există un acord scris de colaborare între Laboratorul Național de Referință pentru tuberculoza din Cluj și Laboratorul Supranațional de Referință din Stokholm „Global Laboratory Initiative network of TB Supranational Reference Laboratories”, (Organizația Mondială a Sănătății). Laboratorul de analize medicale a fost dotat în decursul timpului cu echipament modern, circuitele au fost refăcute astfel încât să se realizeze cerințele standardului SREN ISO/CEI 15189 și a legislației naționale în vigoare. Pentru

activitățile desfășurate în compartimentul de bacteriologie a tuberculozei laboratorul este acreditat de către RENAR din anul 2007.

**Laborator de Endoscopie Bronşică**, dotat cu aparatură video-endoscopică modernă: un ecovideobronhoscop (EBUS), un aparat de criobiopsie și criorecanalizare, un videobronhoscop; un bronhoscop flexibil, un bronhoscop pentru aspirație cu video inclus și un bronhoscop rigid.

Fibrobronhoscopia este metoda cea mai importantă de diagnostic, management și tratament dezobstructiv , paleativ în cancerul bronhopulmonar și în alte boli pulmonare precum bronșite, BPOC, bronsiectazii, supurații, abces pulmonar. În cadrul Laboratorului de Bronhologie din Clinica Pneumoftiziologie Cluj-Napoca se efectuează în jur de 2.000 de bronhoscopii pe an în scop diagnostic, terapeutic și în urgențe (cum ar fi corpi străini endobronșici și insuficiențe respiratorii din tumori endobronșice în scop dezobstructiv). Adresabilitatea pacienților este foarte mare, laboratorul făcând bronhoscopii pentru toate clinicile medicale din Cluj, Institutul Oncologic Cluj, pacienții din județele limitrofe pentru cazurile mai dificile și chiar din județele mai îndepărtate din toată țara. De asemenea, suntem solicitați la Secțiile de Terapie Intensivă la intubații dificile și aspirații de urgență la pacienți intubați în stare gravă, pentru dezobstrucții prin aspirații pe fibrobronhoscop. Pe lângă activitatea în domeniul diagnostic, din 2004 la acest laborator se efectuează și tehnici de bronhoscopie intervențională: electrorezecții, electrocauterizări, plasare de stenturi, adică proteze traheale pentru pacienții aflați în imposibilitatea de a respira, în insuficiență respiratorie.

Servicii furnizate de Laboratorul de Bronhologie (doar pentru pacienţii internaţi):

* Fibroscopie
* Fibroscopie cu biopsie bronșică și transbronșică
* Fibroscopie cu puncție aspirativă transbronșică
* Fibroscopie cu aspirat bronșic
* Fibroscopie cu lavaj bronsioloalveolar
* Bronhoscopie rigidă
* Extracție corpi străini
* Dezobstrucții traheobronșice prin electrorezecție și electrocauterizare
* Stentare traheobronșică pentru stenoze traheale
* Dilatații pe bronhoscop rigid în stenoze traheale
* Bronhoaspirații în terapie intensivă
* Intubații dificile
* Aerosoli
* Tratamente endobronșice
* Spălături bronșice

**Laborator de Radiologie și Imagistică Medicală**, dotat cu două aparate roentgen diagnost și un CT (computer tomograf); un aparat roentgen diagnost grafie și scopie pentru pacienții internați și un aparat roentgen diagnost grafie pentru pacienții tratați ambulator. În cadrul Laboratorului se efectuează: Ex. Radiologic torace osos (sau părți) în mai multe planuri/ Ex. Radiologic torace și organe ale toracelui; radiografii pulmonare, osoase, abdominale.

**Laborator de Explorări Funcționale Respiratorii**. Dotat cu: 3 aparate de spirometrie performante din care unul de ultimă generație – cu prelucrarea computerizată a datelor; un aparat de difuziune (TLCO) – singurul din zona Ardealului; două ecografe – pentru bolnavii internați; un electrocardiograf (EKG). În cadrul acestui Laborator se efectuează: spirometrii simple; probe de bronhodilatare; explorări speciale – difuziune prin membrana alveolocapilară în inspirație unică (TLCO – single breath); ecografii toracice; ecografii abdominale (doar la pacienții internați); EKG.

**Dispensar TBC Cluj** ce funcționează cu trei cabinete de consultații adulți, un cabinet consultații copii, compartiment de radiologie și un punct de laborator pentru diagnostic bacteriologic al tuberculozei. Dispensarul TBC are rol de for metodologic județean în activitățile de profil. Spitalul Clinic de Pneumoftiziologie „Leon Daniello” Cluj-Napoca asigură prin secțiile clinice și serviciile din structură asistenţă medico-chirurgicală complexă, curativă, preventivă şi de recuperare a pacienţilor cu afectiuni respiratorii non-tuberculoase (BPOC, Astm bronșic, patologie tumorală malignă și benignă, pleurezii, supurații bronho-pulmonare, etc) din județul Cluj și județele limitrofe. Spitalul constituie în acelaşi timp bază de învăţământ şi cercetare ştiinţifică medicală care consolidează calitatea actului medical cu respectarea drepturilor pacienţilor, a eticii şi deontologiei medicale.

# Istoric

* 1887-1901 – Se construiesc Clinicile Universitare (str. Clinicilor nr.1-3). În cadrul Clinicii Medicala I, interne (actualul Pavilion II al Spitalului Clinic de Pneumoftiziologie Leon Daniello) cu 65 de paturi „amenajat cu terase de cură igienico-dietetice după regulile vremii” a funcționat Sanatoriul de Tuberculoză.
* 1919 – Clinica Medicala I, incluzând Sanatoriul de Tuberculoză este preluată de Facultatea de Medicină, Profesorul Iuliu Hațieganu fiind decan al facultății. Sanatoriul de Tuberculoză este condus de dr. Liviu Pop. În această perioadă se specializează în patologia bolilor pulmonare, inclusiv tuberculoză dr. Leon Daniello (preparator la Clinica Medicala I Cluj, asistent universitar la Paris).
* 1926 -1968 – Sanatoriul de Tuberculoză devine baza de învățământ sub denumirea de Clinica Ftiziologică, fiind prima catedră de specialitate din țară, încredințată tânărului Dr. Docent Leon Daniello și în administrația Direcției Clinicilor.
* 1942 – Se înființează prima catedră de ftiziologie din țară, condusă de Prof. Leon Daniello.
* 1949 – Pavilionul I intră în patrimoniul Clinicii (prin desființarea Ordinului călugărițelor greco-catolice). Din momentul reorganizării și în prezent în Pavilionul I funcționează Secțiile Clinice I și II, Laboratorul de Analize Medicale, Farmacia și Serviciile Administrative.
* 1949 – Clinica Ftiziologică își schimbă denumirea în Institutul de Ftiziologie Filiala Cluj, director Profesor Dr. Leon Daniello
* 1952 – Restructurare cu transformare în Spital Unificat Antituberculos, cu Dispensar TBC pe strada Joliot Curie (Dispensarul TBC a fost mutat ulterior pe str. Moților în cadrul Policlinicii, iar din 1981 funcționează în Pavilionul II pe str. B.P.Hașdeu nr. 6)
* 1973 – Spitalul Clinic TBC preia prin absorbție Sanatoriul TBC Săvădisla.
* 1992-1993 – Spitalul îşi schimbă denumirea în „Spitalul Clinic de Pneumoftiziologie Leon Daniello”.

Profesorul Leon Daniello, care a condus disciplina ca un adevărat maestru, între anii 1926-1968 a format o adevărată pleiadă de străluciți colaboratori, dintre care s-au recrutat succesorii săi în clinică, și întemeietorii altor Clinici de Ftiziologie din țară, în spiritul școlii medicale clujene (Iași, Craiova, Târgu-Mureș, Timișoara, București, Sibiu). A fost succedat la catedră de elevii și colaboratorii săi apropiați : Prof. Dr. Docent V. Moisescu (1968-1980); Conf. Dr. G. Petrescu (1980-1988).